SET ปิดลบ 9 จุด เซ่นปมขัดแย้ง “สหรัฐ-จีน” โบรกฯมองสัปดาห์หน้าแกว่งตัวรอปัจจัยใหม่
SET ปิดลบ 9 จุด เซ่นปมขัดแย้ง “สหรัฐ-จีน” โบรกฯมองสัปดาห์หน้าแกว่งตัวรอปัจจัยใหม่
7 ส.ค. 2563

ผู้สื่อข่าวรายงานว่า ดัชนีตลาดหุ้นไทยปิดวันนี้ที่ระดับ 1,324.40 จุด ลดลง 8.82 จุด (-0.66%) มูลค่าการซื้อขาย 44,367.02 ล้านบาท
10 หุ้นกดดัชนีวันนี้

นายวิจิตร อารยะพิศิษฐ ผู้อำนวยการฝ่ายวิจัยหลักทรัพย์ บล.เมย์แบงก์ กิมเอ็ง (ประเทศไทย) กล่าวว่า ตลาดหุ้นไทยวันนี้แกว่ง Sideway Down เนื่องจากไม่มีปัจจัยหนุนให้ขึ้นไปได้แรง เพราะหุ้นบิ๊กแคปไม่มีปัจจัยเข้ามาผลักดัน ระหว่างที่บริษัทจดทะเบียนยังทยอยประกาศผลประกอบการ ตลาดฯ จึงรอปัจจัยใหม่เข้ามาหนุน โดยเฉพาะปัจจัยจากต่างประเทศ เช่น ความคาดหวังมาตรการกระตุ้นเศรษฐกิจของสหรัฐฯชุดใหม่วงเงิน 1 ล้านล้านดอลลาร์ฯ และคืนนี้ติดตามตัวเลขการจ้างงานนอกภาคเกษตรของสหรัฐฯ รวมไปถึงประเด็นสงครามการค้าระหว่างสหรัฐและจีนที่ทั้งสองฝ่ายนัดเจรจากันในวันที่ 15 ส.ค.นี้
นอกจากนี้ ตลาดฯยังได้รับแรงกดดันจากเรื่องที่ประธานาธิบดีโดนัลด์ ทรัมป์ สั่งห้ามบุคคลหรือบริษัทอเมริกันทำธุรกรรมใดๆ กับบริษัท ไบต์แดนซ์ (ByteDance) ซึ่งเป็นบริษัทแม่และเจ้าของติ๊กต็อก (TikTok) และแอปพลิเคชันแชร์คลิปวิดีโอชื่อดังสัญชาติจีน รวมถึงแอปพลิเคชันวีแชท (WeChat) ของบริษัท เทนเซ็นต์ โดยให้มีผลบังคับใช้ในอีก 45 วัน
สำหรับแนวโน้มการลงทุนในสัปดาห์หน้า นายวิจิตร กล่าวว่า ตลาดฯคงแกว่งสร้างฐานในช่วงการประกาศผลประกอบการของบริษัทจดทะเบียนไตรมาส 2/63 โค้งสุดท้าย ซึ่งหุ้นที่ประกาศงบฯออกมาในช่วงหลัง ๆ มักจะออกงบฯมาไม่ค่อยดี และให้ติดตาม MSCI Rebalance ประกาศเช้าวันที่ 12 ส.ค.และมีผลวันที่ 1 ก.ย.จะมีการปรับน้ำหนักหุ้นไทยอย่างไร มีหุ้นตัวไหนเข้า/ออกบ้าง
พร้อมให้แนวรับ 1,300 จุด ส่วนแนวต้าน 1,350 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTT มูลค่าการซื้อขาย 2,262.22 ล้านบาท ปิดที่  38.25 บาท ลดลง 0.50 บาท
ADVANC มูลค่าการซื้อขาย 1,746.95 ล้านบาท ปิดที่ 189.50 บาท ลดลง   0.50 บาท
AOT มูลค่าการซื้อขาย 1,619.13 ล้านบาท ปิดที่ 49.00 บาท ลดลง 0.75 บาท
PTTEP มูลค่าการซื้อขาย 1,427.03 ล้านบาท ปิดที่ 94.00 บาท เพิ่มขึ้น 1.00 บาท
STGT มูลค่าการซื้อขาย 1,416.98 ล้านบาท ปิดที่  88.50 บาท เพิ่มขึ้น 3.50 บาท